เชิญชวนประชาชนสัมผัสบรรยากาศย้อนยุค ภายในงาน “อุ่นไอรัก คลายความหนาว สายน้ำแห่งรัตนโกสินทร์” ชูจุดเด่นที่โรงพักริมคลองและสายตรวจตำรวจโบราณ
โฆษกสำนักงานตำรวจแห่งชาติ เชิญชวนประชาชนสัมผัสบรรยากาศย้อนยุค ภายในงาน “อุ่นไอรัก คลายความหนาว สายน้ำแห่งรัตนโกสินทร์” ชูจุดเด่นที่โรงพักริมคลอง และสายตรวจตำรวจโบราณ พร้อมการแสดงจากสุนัขและม้าตำรวจตลอดการจัดงาน

พลตำรวจโท ปิยะ อุทาโย โฆษกสำนักงานตำรวจแห่งชาติ เปิดเผยว่า ในการจัดงาน “อุ่นไอรัก คลายความหนาว สายน้ำแห่งรัตนโกสินทร์” สำนักงานตำรวจแห่งชาติ ได้จัดเตรียมกิจกรรมที่น่าสนใจไว้มากมาย อาทิ ลานปลูกฝังวินัยจราจร ภายในสนามเสือป่า ที่ผู้ปกครองและเด็กๆ จะสามารถเข้าร่วมกิจกรรมขับรถโบราณ และรับของที่ระลึกพระราชทาน รวมทั้งมีสถานีตำรวจย้อนยุค ในรูปแบบโรงพักริมคลอง ที่ประชาชนจะสามารถลงบันทึกประจำวันไว้เป็นที่ระลึกได้เหมือนครั้งก่อนและจุดเด่นสำคัญ คือ การเดินตรวจตราของตำรวจทั่วพื้นที่จัดงาน จะเป็นตำรวจในเครื่องแบบย้อนยุค สมัยปลายรัชกาลที่ 5 ซึ่งระหว่างสับเปลี่ยนเวรยามทุกชั่วโมง จะมีวงปี่สก๊อตนำ

ทั้งนี้ ขอเชิญชวนผู้ที่สนใจเข้าร่วมสัมผัสบรรยากาศย้อนยุคที่หาได้ยาก ที่บริเวณพระลานพระราชวังดุสิตและสนามเสือป่า ได้จนถึงวันที่ 19 มกราคม 2562